13. schôdza NR SR - 2.deň - B. popoludní
Dátum: 2017-02-16
Poslanec: Droba, Juraj (SaS)
Druh vystúpenia: Vystúpenie

216. Vážené panie poslankyne, vážení poslanci, blíži sa polnoc, myslím, že budem práve tým, ktorý sa prehupne v tejto snemovni do nového dňa. A mrzí ma, že musíme rokovať takto v noci, lebo väčšinou sa pracuje cez deň až na výnimky povolaní, kde si to vyžaduje situácia, ale myslím si, že parlament by v takejto situácii byť nemal. Mňa by na úvod celkom zaujímalo, že či by starostovia za SMER – sociálnu demokraciu nahlas zaprotestovali voči vysokým cenám za elektrickú energiu alebo by to vzali ako vec, ktorá prišla zhora, a treba sa s ňou zmieriť presne tak, ako sa kedysi brávali pokyny zhora pri okresných tajomníkoch a miestnych tajomníkoch Komunistickej strany Slovenska. Našťastie, Slovensko nemusí čakať, či a kedy sa prebudí nomenklatúra najsilnejšej vládnej strany, aby sa urobila náprava a na hrubé chyby predsedu vládu, ministra hospodárstva a vládnych nominantov nedoplácali občania, firmy, mestá aj obce. Potvrdilo sa, že Slovensko je demokratická krajina, a napriek všetkým týmto pokusom zatvoriť ústa médiám, kritikom režimu, opozícii sa sloboda prejavu a právo na slobodné šírenie a prijímanie informácií predsa len predrala vpred a začína prinášať svoje ovocie. V prípade energií to ovocie, dámy a páni, vyzerá tak, že tu odvolávaný predseda vlády sa vo veľmi krátkom čase musel prestať hrať na mŕtveho chrobáka a musel začať konať. Bolo to vďaka tlaku opozície, vďaka tlaku médií, vďaka tlaku radových občanov a povedzme si úprimne, že aj vďaka tlaku jedného koaličného partnera, čo mi príde celkom zábavné. Chcel by som sa z tohto miesta poďakovať všetkým, ktorých doslova šokovali nové ceny elektriny, plynu, vody a nebáli sa ozvať. Takto sa správa občianska spoločnosť, takto sa správajú hrdí ľudia, ktorí si nenechajú, s prepáčením, špiniť na hlavu. Ja by som chcel z tohto miesta poukázať aj na to, že koaličná vláda je lepšia ako jednofarebná vláda. Opäť je to len špekulácia, ale celkom by ma zaujímalo, ako dlho by SMER-u a jeho vedeniu trvalo, kým by pochopili vážnosť tejto situácie a stiahli svojho nominanta Jozefa Holjenčíka z čela regulačného úradu. Dovolím si ten výsledok odhadnúť. Holjenčík ako vykonávateľ regulačnej politiky, ktorá sa roky tvorila na základe politických potrieb predsedu vlády a vládneho kabinetu, by bol ešte dnes stále vo svojej funkcii presne tak, ako za starých čias. Za mnohé prešľapy sa v minulosti neodvolávalo. Tie povestné tri minúty sa nikdy nenaplnili. V koaličnej vláde to je však trošku iné. Nebojím sa dokonca v tejto súvislosti oceniť SNS a jej predsedu Andreja Danka. Bez tlaku SNS, ktorý nášmu opozičnému tlaku bezpochyby pomohol, by Jozef Holjenčík, Harabín slovenskej energetiky, ukazoval Slovensku naďalej zo svojej úradníckej stoličky trápny dlhý nos. Situácia okolo cien energie teda je ďalším dôkazom, že otvorená spoločnosť a koaličné vlády prinášajú občanom Slovenska väčší úžitok ako diktatúry alebo vlády jednofarebné. Na záver mi dovoľte nahlas vysloviť želanie, aby každá koaličná vláda bola lepšia ako tá dnešná. S človekom, ktorý v rozpore so zákonmi, dobrými mravmi i v rozpore so svojím ústavným sľubom nabáda občanov Slovenska trhať faktúry, však táto vláda možná nie je. Preto budem hlasovať za vyslovenie nedôvery vláde Roberta Fica. On si už dôveru Národnej rady nezaslúži. Vyzývam ctených poslancov a poslankyne z vládneho tábora, ktorí tu sú prítomní v miestnosti, ale aj tí, ktorí tu s nami momentálne nie sú, aby sa nad našimi výhradami a apelmi aspoň zamysleli. Ďakujem za pozornosť.